Ședința Consiliului de Administrație a Liceului Tehnologic Motru, a început astăzi, la ora 16.00, cu scandal. Asta, după ce profesorul de matematică Drulă Valeriu, reprezentatul primăriei în acest organism, nu a fost primit în ședință de către directoarea unității, Adela Rușeț.
Profesorul pensionar, nu numai că a fost scos afară din sală, dar susține că a fost agresat și de reprezentantul părinților în CA. La aceasta oră, profesorul Drulă dă declarații echipajului de poliție și jandarmerie, chemat la unitatea de învățământ, pentru aplanarea scandalului.
Totul a pornit de la faptul că directoarea liberală a liceului îl revocă în mod repetat pe profesorul respectiv, fost director al Colegiului George Coșbuc Motru, din funcția de membru al CA, mandatat fiind pentru asta de însuși primarul municipiului. Autoritatea locală a câștigat în instanță, inclusiv la CA Craiova, nominalizarea profesorului, pentru patru ani, în acest organism.
Reamintim că managementul liceului este unul des reclamat la Ministerul Educației, motiv pentru care aici au venit, în ultimii ani, de cinci ori reprezentanții Ministerului Educației, mai exact Corpul de Control al Ministrului. De fiecare data s-au constatat nereguli dar măsurile trasate de acest organism se minister nu au fost puse, din păcate, în aplicare.
Adela Rușeț este soția lui Nicolae Ruset, fost inspector școlar general adjunct al IȘJ Gorj, actual consilier municipal PNL la Motru și, mai nou, și lider de sindicat în școală.
Profesorul Rușeț a realizat o structura sindicală nouă în școală, aderând la un sindicat care ființează la Târgu Jiu. Practic soția îi este directoare la liceu, iar el lider de sindicat, și observator în CA-ul școlii.
În unitatea de învățământ, profesorii sunt împărțiți, mai nou, în două sindicate.